Стефан Бончев
Стефан Бончев Иванов (по-известен, като Стефан Бончев) е български геолог, професор в Софийския университет.

Биография 
Роден е в град Габрово на 16 януари (4-ти по стар стил) 1870 година. Учи в Априловската гимназия. Заслуга за развитие на неговите математически способности има преподавателят по дискриптивна геометрия в гимназията, дипломираният в Германия Васил Карагьозов. Завършва с бакалавърска степен по природни науки Женевския университет през 1891 година, след което се завръща в България и започва работа като учител в град Хасково. Изучава хасковския край и написва първата си научна работа. Изработва геоложка карта, която излага на Пловдивския панаир. Благодарение на нея получава стипендия за специализация по тектоника в Цюрих, а после и по палеонтология в Мюнхенския университет, където защитава докторска дисертация. След завръщането си опитва да стане асистент в София, но не успява и до 1919 г. отново работи като учител. През 1920 г. е избран за професор – ръководител на Катедрата по геология и палеонтология на Софийския университет, която ръководи до 1940 г. Води курсовете: Обща геология; Исторична геология; Извори и минерални находища; Рудни находища; Геология на България. Професор Стефан Бончев е научен ръководител и на първата защитена докторска дисертация в Софийския университет от Васил Цанков на 27 октомври 1929 година.

Изследва Западна Стара планина и най-вече Искърския пролом. Открива Свогенския антрацитен въглищен басейн. Инициатор е на геологическо проучване на България през 1930 г. Започва създаването на геоложка карта на България в М 1:126 000.

Той е сред основателите на Българско геологическо дружество.

Голям принос към родната геология е и преподавателската му дейност, помогнала за израстването на много геолози.

Стефан Бончев е баща на известния геолог Еким Бончев (1907 – 1992).

Умира на 21 февруари 1947 година в София.

Погребан е в парцел 26 на Централните софийски гробища.

Бележки

Библиография

Външни препратки 
 
 Произведения от и за Стефан Бончев  в библиотеки (WorldCat Catalog)
 От и за Стефан Бончев в Своден каталог НАБИС – национален каталог на академичните библиотеки в България

Български геолози
Български палеонтолози
Български учители
Преподаватели в Софийския университет
Членове на Българското географско дружество
Хора с архиви в Централния държавен архив
Български поручици
Български военни дейци от Първата световна война
Носители на орден „За заслуга“
Носители на орден „За военна заслуга“
Свогенци
Родени в Габрово
Починали в София
Погребани в Централните софийски гробища